Produkty a služby v roku 2014

Činnosti EASO možno rozdeliť do piatich prioritných oblastí: trvalá podpora, osobitná podpora, núdzová podpora, podpora v podobe informácií a analýz a podpora pre tretie krajiny. Trvalá podpora: Pokiaľ ide o odbornú prípravu, úrad zorganizoval 13 školení školiteľov, usporiadal 3 regionálne školenia, vypracoval jeden nový modul a aktualizoval štyri existujúce moduly odbornej prípravy, vypracoval dve príručky pre odbornú prípravu a jednu výročnú správu o odbornom vzdelávaní na základe nástroja pre koordináciu a meranie pre odbornú prípravu (training cockpit), zorganizoval výročný didaktický seminár, jedno školenie o národných kontaktných miestach a inicioval proces osvedčenia školiaceho systému EASO. Súčasťou práce úradu na kvalite azylových procesov a rozhodnutí bolo tematické zmapovanie prístupu k riadeniu, identifikácia osôb s osobitnými potrebami, na ktoré sa vzťahujú špecifické postupy, vypracovanie publikácie o nástroji kvality pre osobné pohovory, organizácia troch tematických zasadnutí, osem zasadnutí pracovnej skupiny a zasadnutia národných kontaktných miest o kvalite. EASO ďalej posilnil svoju spoluprácu s členmi súdov a tribunálov, zorganizoval jednu výročnú konferenciu a tri zasadnutia odborníkov a vytvoril praktický nástroj k článku 15 písm. c) smernice o podmienkach priznania azylu. V súvislosti s problematikou obchodovania s ľuďmi koordinoval úrad od októbra 2012 do októbra 2014 správu o „spoločných činnostiach“, ktorú vypracovali agentúry pôsobiace v oblasti spravodlivosti a vnútorných vecí v rámci svojej práce na problematike obchodovania s ľuďmi a zorganizoval jedno zasadnutie expertov. Úrad zorganizoval konferenciu o praktickej spolupráci v súvislosti s neplnoletými osobami bez sprievodu a štyri tematické zasadnutia. Bola vydaná publikácia o vyhľadávaní rodinných príslušníkov a začaté hodnotenie publikácie o postupe odhadovania veku (EASO Age Assessment Practice in Europe). Pokiaľ ide o informácie o krajinách pôvodu (COI), úrad pokračovali v rozvoji portálu pre informácie o krajinách pôvodu, ktorý slúži 580 aktívnym používateľom, vytvoril štyri nové špecifické siete COI o Iráne, Iraku, Rusku a Afganistane, zorganizoval dve zasadnutia, štyri vzdelávacie podujatia pre vnútroštátnych správcov spoločného portálu COI, dve strategické zasadnutia siete COI a 13 workshopov a seminárov zameraných na konkrétne krajiny. Úrad ďalej vydal dve správy o COI (týkajúce sa Somálska a Čečenska) a publikáciu o nástrojoch a tipoch pre vyhľadávanie informácií o krajinách pôvodu na internete (Tools and tips for online COI research). Osobitná podpora: na doplnenie vykonávania plánu osobitnej podpory, ktorá bola začatá v roku 2013, bola Taliansku a od júna 2014 i Cypru poskytnutá osobitná podpora. EASO zorganizoval šesť pilotných projektov pre spoločné spracovanie žiadostí o azyl a šesť zasadnutí o praktickej spolupráci v oblasti nástrojov pre poskytovanie podpory, plánovania nepredvídaných udalostí, premiestňovania a prijatia. Úrad sa zúčastnil na výročnom fóre o presídlení a premiestnení a dokončil mapovanie cyklov presídlenia v členských štátoch. Úrad ďalej v spolupráci s inými zúčastnenými stranami zrealizoval osem opatrení v rámci pracovnej skupiny pre Stredomorie. Núdzová podpora: EASO poskytol núdzovú podporu Grécku a Bulharsku pri dokončovaní realizácie ich operačných plánov. Úrad zorganizoval dve zasadnutia národných kontaktných miest v rámci rezervnej skupiny pre oblasť azylu. Podpora v podobe informácií a analýz: EASO uverejnil výročnú správu o situácii v oblasti azylu v EÚ za rok 2013, do ktorej prispelo zhruba 40 partnerov. Úrad ďalej vypracoval tri štvrťročné správy o azyle, 12 mesačných správ o azyle a sedem jednorazových správ. Zorganizoval dve stretnutia so skupinou pre poskytovanie štatistických údajov (GSP), plne realizoval druhú fázu svojho systému včasného varovania a pripravenosti a vypracoval návrh jeho tretej fázy. Podpora pre tretie krajiny: EASO začal realizáciu stratégie vonkajšieho rozmeru, a to najmä realizáciou projektu v rámci nástroja európskeho susedstva a partnerstva (ENPI) s Jordánskom, Tuniskom a Marokom. Úrad zriadil sieť pre vonkajší rozmer a zorganizoval dve zasadnutia o praktickej spolupráci a do arabčiny preložil svoj vzdelávací modul. Pokiaľ ide o organizáciu EASO a spoluprácu s partnermi, úrad zorganizoval tri zasadnutia správneho výboru, prijal tri rozhodnutia správneho výboru, podpísal pracovnú dohodu s eu-LISA, usporiadal štvrté zasadnutie poradného fóra a s občianskou spoločnosťou konzultoval o rôznych témach. V roku 2014 úrad predsedal sieti agentúr pôsobiacich v oblasti spravodlivosti a vnútorných vecí (SVV), v rámci ktorej usporiadal tri zasadnutia kontaktnej skupiny a zasadnutie vedúcich predstaviteľov agentúr SVV. Úrad napokon tiež posilnil svoju internú i vonkajšiu komunikáciu: bola schválená komunikačná stratégia, pravidelne sa zverejňovali tlačové správy a informačné dokumenty a v členských štátoch a v Európskom parlamente sa uskutočnil informačný deň EASO. V roku 2014 sa začalo externé hodnotenie EASO.